钦定古今图书集成/明伦汇编/氏族典/第033卷 > 《王圻续文献通考》 > 宗臣
## 钦定古今图书集成/明伦汇编/氏族典/第033卷 > 《王圻续文献通考》 > 宗臣

按《名山藏文苑记》：“臣字子相，扬之兴化人。父周，为蜀
中守。臣秀眉丰下，目光傍射，豪俊自喜。年二十馀成
进士，授刑部主事。吏部尚书李默见臣文，奇之，调为
属，得考功郎，与李攀龙、王世贞辈相切磨。久之，谢病
归，读书百花洲。居二载，默复入为尚书。移书趣臣，臣
为强起，序迁稽勋员外郎。默与相嵩交恶，见法，而杨
继盛死，臣尝赙之金”，竟出为福建布政参议。至则闽
中有倭难，臣分守西门，开门纳避倭民，登城击倭。寻
迁提学副使，卒于官。